Henrik Svane (RV), 2000-05-11:
For os var det helt afgørende at skabe gode rammer for public service, og det er vores opfattelse, at det krav er indfriet.
Der er afsat penge til at fastholde og udvikle programmerne på både radio- og tv-siden, så vi også fremover kan forvente relevante og vedkommende udsendelser, og dette er helt afgørende, fordi public service-kanalerne på mange måder fortsat formår at være et fælles omdrejningspunkt for danskere.
Det gælder f.eks. på nyhedsområdet, hvor Danmarks Radio og TV 2 stort set har monopol på den danske befolknings opmærksomhed, men det gælder også på en lang række andre programfelter.
Faktisk foregår omkring 70 pct. af alt tv-kiggeri på public service-kanalerne på trods af de mange kommercielle kanaler, der vælter ind på markedet, og det er meget imponerende.
Samtidig er det en langt større andel af seerne, end kritikerne af public service-prioriteringen spåede for nogle få år siden, da TV 2 kom til.
Der er mange elementer i medieaftalen, og noget af det, som Det Radikale Venstre lægger vægt på, er, at der er afsat midler til at udvikle og eksperimentere med digitaliseringen.
Det bliver spændende at gå på opdagelse i de mange muligheder, digitaliseringen kan give os som forbrugere.
Der kommer nu et monopolbrud af nyhederne på radiosiden, og det bliver også spændende at se, hvilke muligheder der opstår, når de to udliciterede kanaler skal fordeles.
I den forbindelse vil jeg godt slå fast, at det afgørende for os ikke er, hvem der driver kanalerne, men det programstof, der fyldes på dem, og derfor synes jeg, det er noget sludder, når nogle partier hævder, at fordelingen allerede er afgjort.
Public service-begrebet skal defineres mere præcist - ikke nødvendigvis smallere, men blot mere præcist - og det er vigtigt, at vi får en ordentlig diskussion om, hvad der forventes fra politikernes og borgernes side til programmerne på public service-kanalerne.
Det Radikale Venstre forventer, at der bliver flere gode og samfundsengagerende, oplysende, debatterende og kulturelle programmer, hvor den demokratiske debat kan udvikles og kulturelle værdier udfordres og opbygges.
I den forbindelse ser vi det som en spændende nyskabelse, at der oprettes et public service-råd, et slags borgernes forbrugerråd, til at kvalificere en løbende debat af public service, så det ikke forvandles til tom retorik.
Endelig er det, at der er lavet reklamefri zoner før og efter børneprogrammer, efter vores opfattelse et vigtigt signal at sende.
For det første er det rimeligt, at forældrene og ikke mindst børnene får et frirum, hvor de ikke blot reduceres til forbrugere, og for det andet er det også en markering over for de kommercielle interesser af, at det ikke altid kun er økonomien, der skal sætte dagsordenen.
I den forbindelse vil jeg godt kommentere ideen om at oprette medieskoler.
Medierne har stor indflydelse på børn og unge, og der er utallige virkemidler, når det gælder om at påvirke yngre seere.
Derfor er det en spændende idé, at medieskoler skal bidrage til at kvalificere de unge til at blive aktive, bevidste og kritiske brugere af medierne.
I Nordjylland, hvor jeg kommer fra, eksisterer der allerede en sådan medieskole, og der er gode erfaringer at trække på herfra. Der er sagt og skrevet meget om forløbet af medieforhandlingerne og om indholdet af forliget, også her i dag.
Med hensyn til forløbet slutter Det Radikale Venstre op om det, kulturministeren har sagt i dag, og angående indholdet, og hvilke interesser der er varetaget, har Det Radikale Venstre udelukkende forhandlet ud fra at sikre det, som vi mener tjener samfundet bedst.
Vi har arbejdet for at fastholde en platform, hvor den nødvendige offentlige demokratiske debat får gode vilkår at udfolde sig på.
Det har været Det Radikale Venstres primære interesse under medieforhandlingerne, og vi synes faktisk, resultatet er blevet godt ud fra det kriterium.
Afslutningsvis vil jeg blot sige ligesom ministeren, at al diskussion om medier jo ikke stopper her.
Der er fortsat behov for at diskutere udviklingen på medieområdet, herunder især public service-begrebet, og det er nogle diskussioner, som Det Radikale Venstre ser frem til at deltage i.